Komisijos sprendimas
2001 m. gegužės 4 d.
iš esmės pripažįstantis dokumentų, pateiktų nuodugniai patikrinti dėl RH 2485 (metoksifenozido) galimo įrašymo į Tarybos direktyvos 91/414/EEB dėl augalų apsaugos produktų pateikimo į rinką I priedą, išsamumą
(pranešta dokumentu Nr. C(2001) 1179)
(tekstas svarbus EEE)
(2001/385/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2000/80/EB [2], ypač į jos 6 straipsnio 3 dalį,
kadangi:
(1) Direktyvoje 91/414/EEB (toliau - direktyva) yra numatyta parengti veikliųjų medžiagų, kurias leidžiama naudoti augalų apsaugos produktuose, Bendrijos sąrašą,
(2) 2000 m. vasario 21 d. Rohm and Haas France SA pateikė Jungtinės Karalystės institucijoms dokumentus dėl veikliosios medžiagos RH 2485 (metoksifenozido) siekiant ją įrašyti į direktyvos I priedą.
(3) Jungtinės Karalystės institucijos nurodė Komisijai, kad, atlikus pradinį patikrinimą, atrodo, jog dokumentai atitinka direktyvos II priedo duomenų ir informacijos reikalavimus. Be to, jos mano, kad dokumentuose yra pateikti duomenys ir informacija, kurios reikalaujama direktyvos III priede dėl vieno augalų apsaugos produkto, savo sudėtyje turinčio minėtos veikliosios medžiagos. Vėliau pagal 6 straipsnio 2 dalies nuostatas pareiškėjas nusiuntė Komisijai ir kitoms valstybėms narėms dokumentus.
(4) Dokumentai 2001 m. vasario 2 d. buvo perduoti Augalų sveikatos nuolatiniam komitetui.
(5) Direktyvos 6 straipsnio 3 dalyje reikalaujama Bendrijos lygiu oficialiai patvirtinti, kad visi dokumentai iš esmės atitinka II priede numatytus duomenų ir informacijos reikalavimus, o bent vieno augalų apsaugos produkto, savo sudėtyje turinčio minėtos veikliosios medžiagos, atveju - III priedo reikalavimus.
(6) Toks patvirtinimas yra būtinas, kad būtų leista atlikti nuodugnų dokumentų patikrinimą, taip pat valstybėms narėms būtų suteikta galimybė išduoti laikiną registraciją augalų apsaugos produktams, savo sudėtyje turintiems šios veikliosios medžiagos, pagal direktyvos 8 straipsnio 1 dalį.
(7) Toks sprendimas nepanaikina Komisijos teisės prašyti pareiškėjo pateikti valstybei narei pranešėjai papildomus duomenis arba informaciją tam tikriems dokumentuose pateiktiems klausimams išsiaiškinti. Prašymas pateikti papildomus duomenis, būtinus paaiškinti dokumentus, neturi pakeisti ataskaitos pateikimo termino, nurodyto konstatuojamosios dalies 9 punkte.
(8) Valstybės narės ir Komisija susitaria, kad Jungtinė Karalystė tęs nuodugnų dokumentų dėl RH 2485 (metoksifenozido) patikrinimą.
(9) Jungtinė Karalystė kuo greičiau, bet ne vėliau kaip per vienerius metus nuo šio sprendimo paskelbimo dienos praneš Komisijai savo patikrinimų išvadas kartu su rekomendacijomis dėl įrašymo arba neįrašymo ir visas su tuo susijusias sąlygas.
(10) 10) Šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Dokumentai dėl RH 2485 (metoksifenozido) kaip veikliosios medžiagos įrašymo į Direktyvos 91/414/EEB I priedą, kuriuos Komisijai ir valstybėms narėms pateikė Rhom and Haas France SA ir kurie 2001 m. vasario 2 d. buvo perduoti Augalų sveikatos nuolatiniam komitetui, iš esmės atitinka II priede numatytus duomenų ir informacijos reikalavimus. Dokumentai, atsižvelgiant į siūlomus naudojimo atvejus, atitinka direktyvos III priede nustatytus duomenų ir informacijos reikalavimus dėl vieno augalų apsaugos produkto, savo sudėtyje turinčio RH 2485 (metoksifenozido).
2 straipsnis
Šis sprendimas skirtas valstybėms narėms.
Priimta Briuselyje, 2001 m. gegužės 4 d.